Aalbæk-sagen nærmer sig sin afslutning. Mandag morgen fortsætter retssagen ved Retten i Hjørring, og efter de sidste bevisførelser fra anklageren, så er det nu tid til procedure. Her er det først anklageren som skal fremlægge sin procedure. Tidligere har både de tiltalte og PET-agenter, der var involveret i sagen, afgivet deres forklaringer, og under bevisførelsen har anklageren især lagt vægt på telefonkommunikation i et netværk af mobiltelefoner, som anklageren mener, de tiltalte har brugt. Aalbæk-sagen handler om et forsøg på at smugle 250 kilo hash til Norge fra Aalbæk Havn i januar 2013. Politiet stod imidlertid klar og standsede den båd, som de tiltalte brugte. I den forbindelse skød og dræbte politiet en af de implicerede, mens en anden blev såret. To af de tiltalte blev anholdt på Aalbæk Havn, mens de resterende tre senere er blevet anholdt i Norge. TV2/Nord har en reporter i retten mandag morgen. Følg sagen her på tv2nord.dk i løbet af dagen. Sagen fortsætter torsdag, hvor forsvarerne skal fremføre deres procedure.

Referat:
Mandag morgen fortsætter Aalbæk-sagen i retten, hvor anklageren skal fremlægge sin procedure i sagen om smugling af 250 kilo hash.